Псэр дахагъэкIэ зыгъэнщI
Мы махуэхэм «Гранд-Кавказ» хьэщIэщым щагъэлъагъуэ сурэтыщI Абей Iэсият и лэжьыгъэхэр.
Темыркъан Геннадий Абей Iэсият псалъэ гуапэхэр хужеIэ. — Хамэ къэралхэм къикIыу ди щIыналъэм зыгъэпсэхуакIуэ къакIуэхэм ящыщ куэдыр мы хьэщIэщым къыщоувыIэ. Ар къэдгъэсэбэпу, ди республикэм и сурэтыщI Iэзэхэм я лэжьыгъэхэр мыбы щыдгъэлъэгъуэну ди мурадщ. Iуэху дахэр Iэсият и IэдакъэщIэкIхэмкIэ едгъэжьащ. Сурэтхэм къарыщ ди щIыуэпс къулейр, абы хэлъ псэгъэгуфIэ дахагъэр дыкъэзымыцIыхухэм ялъагъумэ, зыхащIэмэ, ди гугъэщ абы IуэхуфIхэр къытхудэкIуэну, ди республикэм и сурэтыщIхэм я лэжьыгъэхэм щIэупщIэм я бжыгъэм хигъэхъуэну, — жиIащ хьэщIэщым и унафэщI Бабыгуей Ларисэ.
Уф-м и СурэтыщIхэм я зэгухьэныгъэм и щIыналъэ къудамэм и правленэм и унафэщI Темыркъан Геннадий и псалъэм къыхигъэщащ республикэми нэгъуэщI щIыпIэхэми Абей Iэсият къызэрыщацIыхур, урысейпсо, дунейпсо зэхыхьэхэм и лэжьыгъэхэр зэрыщигъэлъагъуэр, абыхэм куэд зэрыщIэупщIэр. Геннадий фIыщIэ яхуищIащ мы Iуэхур езыгъэжьахэм.
УФ-м и СурэтыщIхэм я зэгухьэныгъэм и щIыналъэ къудамэм и правленэм жэуап зыхь и секретарь Сындыку Нелли жиIащ Абей Iэсият зэрысурэтыщI гъуэзэджэр.
— СурэтыщIым и IэрыкI дахэхэм хьэщIэхэмрэ щIыналъэм исхэмрэ деплъыну Iэмал дызэриIэр гуапэщ. Ди IуэхущIапIэм ищIа мурад дахэм Iэсият и лэжьыгъэхэмкIэ япэ лъэбакъуэр ичащи, ар махуэ хъуну, зэпыщIэныгъэхэр игъэбыдэну дыщогугъ. Ди зэгухьэныгъэм хэтхэри республикэм исхэри зэрыгушхуэ Iэсият узыншагъэ, насып, ехъулIэныгъэ и куэду и IэнатIэм пэрытыну, лэжьыгъэщIэхэмкIэ дигъэгуфIэну сохъуэхъу, — жиIащ Нелли.
СурэтыщI Ерчэн Ольгэ зэрыжиIамкIэ, Iэсият цIыху гуапэщ, щIэщыгъуэ куэд зыхэлъ и лэжьыгъэхэм псэр зыгъэтынш къару япкърытщ.
Абей Iэсият фIыщIэ яхуищIащ зэхыхьэр къызэзыгъэпэща Бабыгуей Ларисэ, абы кърихьэлIахэмрэ псалъэ гуапэ къыхужызыIахэмрэ.
ТЕКIУЖЬ Заретэ.
Сурэтхэр МАМИЙ Руслан трихащ.
